KBANK จับมือ FSMART เตรียมให้บริการถอนเงินที่ “ตู้บุญเติม” ผ่าน K PLUS ครั้งแรก
KBANK จับมือ FSMART เตรียมให้บริการถอนเงินที่ "ตู้บุญเติม" ผ่าน K PLUS ครั้งแรก เริ่มเปิดให้บริการภายในไตรมาส 3/64 คาดมีจำนวนธุรกรรมถอนเงินไม่ต่ำกว่า 8 ล้านรายการต่อปี
KBANK จับมือ FSMART เตรียมให้บริการถอนเงินที่ "ตู้บุญเติม" ผ่าน K PLUS ครั้งแรก จ่อเปิดบริการไตรมาส 3
29 มิ.ย. 2564

นางสาวศุภนีวรรณ จูตระกูล รองกรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารกสิกรไทย ร่วมกับ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ขยายจุดให้บริการเคแบงก์ เซอร์วิส (KBank Service) ด้วยบริการถอนเงินที่ตู้บุญเติมผ่าน K PLUS ได้เป็นครั้งแรก โดยจะเริ่มเปิดให้บริการภายในไตรมาส 3/64 จากเดิมที่ลูกค้าสามารถใช้บริการฝาก-โอนเงิน และยืนยันตัวตน ผ่านตู้บุญเติม ซึ่งหลังจากนี้จะทำให้ลูกค้าได้รับบริการที่ครอบคลุมมากยิ่งขึ้น คาดว่าจะมีจำนวนธุรกรรมการถอนเงินที่ตู้บุญเติมไม่ต่ำกว่า 8 ล้านรายการต่อปี
ธนาคารมีความมุ่งมั่นที่จะให้บริการกับลูกค้าได้ทั่วถึงทุกพื้นที่ จึงได้ร่วมมือกับพันธมิตรที่เป็นแบงกิ้งเอเย่นต์ เพิ่มจุดให้บริการเคแบงก์ เซอร์วิสอย่างต่อเนื่องในพื้นที่ที่ไม่มีสาขาหรือตู้เอทีเอ็มของธนาคาร เพื่ออำนวยความสะดวกให้ลูกค้าทำธุรกรรมได้เหมือนมีสาขาธนาคารอยู่ใกล้บ้าน ปัจจุบันมีจุดให้บริการ เคแบงก์ เซอร์วิส รวมมากกว่า 200,000 จุด ลูกค้าสามารถทำธุรกรรมได้ทั้งฝาก-โอน-ถอน-ชำระบิล และยืนยันตัวตนสำหรับการสมัครผลิตภัณฑ์และบริการต่าง ๆ ได้ด้วยตนเอง โดยในปี 63 มีปริมาณธุรกรรมรวมกว่า 33 ล้านรายการ
ด้านนายพงษ์ชัย อมตานนท์ ประธานกรรมการบริหาร FSMART กล่าวว่า ความร่วมมือกับ KBANK ในครั้งนี้ จะสนับสนุนให้ บุญเติม บรรลุเป้าหมายเสมือนเป็นสาขาธนาคารในชุมชนได้อย่างแท้จริง เพราะจะทำให้ประชาชนสามารถทำธุรกรรมทางการเงินที่ ตู้บุญเติม ได้จบครบวงจรภายในตู้เดียวทั้งฝาก-โอน-ถอนเงินสด และยืนยันตัวตนในการเปิดบัญชีธนาคาร
การถอนเงินสดผ่านตู้บุญเติมไม่ต้องใช้บัตร โดยลูกค้าเพียงกดทำรายการเลือกบัญชีที่ใช้ถอนเงินและจำนวนเงินที่ต้องการได้บน K PLUS จากนั้นใช้ K PLUS มาสแกน QR Code บนตู้บุญเติมเพื่อรับเงิน โดยสามารถถอนต่ำสุดตั้งแต่ 20 บาท สูงสุดครั้งละไม่เกิน 3,000 บาท และไม่เกิน 20,000 บาท/วัน สามารถถอนได้ทุกวันตลอด 24 ชั่วโมง
ในระยะเริ่มต้นจะมีตู้ถอนเงินสดหรือ Mini ATM ของบุญเติม ให้บริการได้ทันทีราว 200 ตู้ และจะทยอยเพิ่มขึ้น โดยมีเป้าหมายเพิ่มขึ้นเป็น 10,000 ตู้ให้เร็วที่สุด ประเมินว่าการทำธุรกรรมถอนเงินสดผ่าน Mini ATM ของบุญเติมยังมีโอกาสเติบโตได้อีกมาก แม้ตลาดจะมีแนวโน้มการใช้บริการอีเพย์เมนท์มากขึ้น แต่จำนวนธุรกรรมการถอนเงินสดผ่านตู้ ATM ในระบบธนาคารปัจจุบันเฉลี่ยอยู่ที่ 180 ล้านรายการต่อเดือน และมีแนวโน้มเพิ่มขึ้นสอดคล้องกับปริมาณเงินสดหมุนเวียนในประเทศ
ดังนั้น หากลูกค้ามาใช้บริการถอนเงินสดที่ Mini ATM ของบุญเติมเพียงแค่ 1% เท่านั้น ซึ่งจะเท่ากับ 1.8-2 ล้านรายการต่อเดือน ซึ่งส่วนแบ่งดังกล่าวมีโอกาสเป็นไปได้สูง เทียบกับบริการรับฝากเงินที่ ตู้บุญเติม ซึ่งปัจจุบันมีการทำธุรกรรม 2 ล้านรายการต่อเดือน หรือราว 10% ของการฝากเงินผ่านตู้อัตโนมัติ CDM ของระบบธนาคาร ที่มีการใช้บริการอยู่ 20 ล้านรายการต่อเดือน